17.12.2025
Në përgjigje të kërkesës për informacion, protokolluar ne Kolegjin e Posaçëm të Apelimit me nr. 1087 prot, datë 27.11.2025, ju bëjmë me dije si vijon: 
Për sa kërkohet nga ana juaj, për mundësi praktike vullnetare/punësimi pranë Kolegjit të Posaçëm të Apelimit, që lidhen me formimin tuaj akademik, ju bëjmë me dije se:
Aktualisht, Kolegji i Posaçëm i Apelimit nuk ka pozicione të lira pune në njësinë administrative. Sa i përket mundësisë për praktikë vullnetare, ju bëjmë me dije se për shkak të specifikave të aktivitetit të Kolegjit, për të asistuar në procedurat dhe dokumentacionin, qoftë si e punësuar apo praktikante, do duhet të plotësohen disa kritere të veçanta, ku do të veçonim pajisjen me certifikatë sigurie, përcaktuar sipas Vendimit të Këshillit të Ministrave nr. 731, datë 27.11.2024, procedurë e cila kërkon një kohë minimalisht 3 (tre) muaj.
Në këto kushte, si dhe duke i’u referuar nenit 179/b të Kushtetutës dhe nenit 70, pika 2, të ligjit nr. 84/2016, i cili përcakton përfundimin e mandatit të Kolegjit të Posaçëm të Apelimit, në qershor të vitit 2026, nuk është e mundur që nga ana jonë të realizohet kërkesa juaj për mundësi praktike.
Lidhur me kërkesën tuaj për t'u informuar nëpërmjet faqes zyrtare të Kolegjit, ju bëjmë me dije si vijon: 
Sipas nenit 33, pika 3 të rregullores “Për veprimtarinë e Kolegjit të Posaçëm të Apelimit të Gjykatës Kushtetuese”, [… Kolegji përgatit statistika për çështjet e gjykuara, në fund të 6-mujorit dhe vitit me qëllim pasqyrimin periodik të tyre në faqen zyrtare në internet të Kolegjit].
Bazuar në sa më sipër, mund të aksesoni linkun e mëposhtëm për t’u njohur me numrin e çështjeve të regjistruara të Juridiksionit të Rivlerësimit (JR) dhe vendimeve (JR) të Kolegjit, deri më datë 30 qershor 2025. https://kpa.al/wp-content/uploads/2025/07/Informacion-periodik-i-Kolegjit-t%C3%AB-Posa%C3%A7%C3%ABm-t%C3%AB-Apelimit-mbi-%C3%A7%C3%ABshtjet-e-regjistruara-dhe-vendimet-per-web-6-mujor-I-2025.pdf
Deri në datën 03.12.2025, Kolegji i Posaçëm i Apelimit ka shpallur 383 vendime të Juridiksionit të Rivlerësimit, nga 417 çështje të regjistruara gjithsej për këtë juridiksion.
Sa i përket kategorizimit të vendimeve të marra nga Kolegji, p.sh.: lënie në fuqi e vendimit të Komisionit të Pavarur të Kualifikimit (KPK), ndryshim vendimi i KPK-së konfirmim; ndryshim vendimi i KPK-së shkarkim, mund t’i referoheni faqes zyrtare të Kolegjit, nga ku mund të gjeneroni të dhënat e kërkuara. Në linkun https://kpa.al/juridiksion-rivleresimi-vendime/, sipas viteve, janë renditur vendimet e marra në Kolegj.
Psh.: në linkun e mëposhtëm gjeni njoftimin e vendimit të subjektit të rivlerësimit F. L. Në rastet kur në fund të linkut, është shtuar fjala “njoftim”, kuptohet që për këtë subjekt rivlerësimi nuk është publikuar ende vendimi i arsyetuar, por mund të njiheni me vendimmarrjen rreth çështjes nëpërmjet njoftimit të vendimit, nga ku mund të nxirrni të dhënat për të kategorizuar vendimmarrjen. 
Vendim Nr. 41/2025 (JR) datë 19.05.2025, subjekti i rivlerësimit Françeskina Lekani (Njoftim)
 Në rastet kur linku i vendimit, nuk e ka fjalën “njoftim”, vendimi për atë subjekt rivlerësimi është publikuar i arsyetuar dhe në fund të tij, mund të nxirrni të dhënat për të kategorizuar vendimmarrjen.
Lidhur me të dhënat rreth çështjeve të regjistruara në Kolegj sipas viteve, mund të vizitoni faqen e Kolegjit në linkun e mëposhtëm: https://kpa.al/juridiksion-rivleresimi-sipas-viteve/Psh.: në këtë link https://kpa.al/juridiksion-rivleresimi-2024/ mund të gjeni të dhënat e çështjeve të vitit 2024, me emrat e subjekteve të rivlerësimit, objektin e çështjes, datën e regjistrimit, përbërjen e trupit gjykues, statusin e saj, seancat e zhvilluara me datat respektive etj..

